
Rezgési-forgási energiaszintek a D216O, D217O és D218O molekulákra

Kulcsszavak: rezgési-forgási energiaszint, MARVEL, spektroszkópiai hálózat
A TDK munkám során a kétszeresen deuterált víz izotopológok rezgési-forgási energiaszintjeit vizsgáltam elméleti úton. Munkám során feldolgoztam a molekulák összes, az irodalomban fellelhető mért átmenetét, majd adatbázisba rendeztem őket. A MARVEL (Measured Active Rotational-Vibrational Energy Levels) [1] programot használtam az átmenetek kísérleti rezgési-forgási energiaszintekké konvertálásához. Az eljárás során az átmenetekből egy kétkomponensű spektroszkópiai hálózatot [2] hoztam létre. A MARVEL eljárás önkonzisztens adatbázist eredményez, ami azt jelenti, hogy az átmeneteket reprodukálni lehet az átmenetek bizonytalanságán belül a MARVEL energiaszintek alapján.
A MARVEL energiaszintek validálásához ab initio kvantumkémiai számításokat használtam fel. A variációs magmozgás számításokat a D2FOPI [3] program segítségével végeztem, míg az átmenetek címkéit az RRD (Rigid Rotor Decomposition, merev rotátor szétosztás) [4] módszerrel ellenőriztem.
A D216O adatbázisa 57133 mért átmenetet tartalmaz, ebből 56396-t sikerült validálni, melyek 12002 rezgési-forgási energiaszintet határoznak meg. Az energiaszintek közül 6988 a para, míg 5014 az orto spektroszkópiai hálózat tagja. A D217O adatbázisa 566 mért átmenetet tartalmaz, ebből 550-et sikerült validálni, melyek 338 rezgési-forgási energiaszinten keresztül kapcsolódnak össze. Az energiaszintek közül 189 a para, míg 149 az orto spektroszkópiai hálózat tagja. A D218O adatbázisa 11660 mért átmenetet tartalmaz. A MARVEL eljárás során 11490 átmenetet sikerült validálni, melyek 3354 rezgési-forgási energiaszinten keresztül kapcsolódnak össze. Az energiaszintek közül 1760 a para, míg 1594 az orto spektroszkópiai hálózat tagja.

